Nr. înregistrare: 544/10.02.2008

PROTEST

Ţinta: 

- Jean Paul Tucan, director al Direcţiei Regionale de Drumuri şi Poduri Constanţa

Motivul: 

- A interzis accesul ziariştilor de la Cotidianul ZIUA de Constanţa să participe vineri, 8 februarie 2008, la o conferinţa de presă organizată de Direcţia Regională de Drumuri şi Poduri Constanţa, Poliţia Rutieră, Primăria Municipiului Constanţa şi Primăria Oraşului Ovidiu.

Justificarea interdicţiei: 

- „Aşa vreau eu.”

Şi de aceea protestăm:

1. Pentru că vineri nu ni s-a permis nouă accesul la o conferinţă de presă a instituţiei statului, iar mâine vor fi alţi ziarişti trataţi la fel.
2. Pentru că vineri a interzis Tucan accesul la o conferinţă de presă, iar mâine poate face acelaşi lucru oricare conducător al unei instituţii a statului.

SPEŢA

În ziua de 8 februarie anul acesta, la sediul Direcţiei Regionale de Drumuri şi Poduri Constanţa, a fost organizată de către instituţia menţionată, dar şi de către Primăria Municipiului Constanţa, Poliţia Rutieră şi Primăria Oraşului Ovidiu, o conferinţă comună de presă, la sediul DRDP. Din partea redacţiei noastre a fost delegat redactorul Manuela Moldoveanu, care fusese anunţat de această acţiune de către reprezentanţii Primăriei Constanţa. La ora stabilită, reporterul Cotidianului ZIUA de Constanţa s-a prezentat la intrarea în DRDP. Numai că aici personalul cu atribuţiuni de pază, avea o listă cu cine nu trebuia să participe la conferinţa de presă, pe care era inserat un singur nume: ZIUA de Constanţa. În ciuda încercărilor redactorului nostru de a le demonstra celor care aveau astfel de sarcini că DRDP este o instituţie a statului, cerberii lui Jean Paul Tucan nu au putut fi înduplecaţi. Precizăm că este pentru prima dată în istoria post decembristă a Dobrogei când unui reprezentant al presei i se încalcă grosolan, de către un angajat al unei instituţii a statului, dreptul la informare. 

Tocmai de aceea: 

- Trebuie să se ştie că nici Jean Paul Tucan, şi nici un alt director de instituţie publică nu trebuie să confunde locul de muncă, temporar stabilit de algoritmul politic cu moşia proprie;  

- Trebuie să se ştie de către conducătorii instituţiilor statului că jurnalistul este reprezentantul publicului şi că infatuarea omului şef instalat de către partidul politic aflat vremelnic la putere ar trebui să-i pună pe gânduri pe cei care trec uneori prin scaunul de director;  

- Trebuie să se ştie de către orice conducător de instituţie că art.30 al Constituţiei României spune:
1.	Libertatea de exprimare a gândurilor, a opiniilor sau a credinţelor şi libertatea creaţiilor de orice fel, prin viu grai, prin scris, prin imagini, prin sunete sau prin alte mijloace de comunicare în public, sunt inviolabile.
2.	Cenzura de orice fel este interzisă.
3.	Libertatea presei implică şi libertatea de a înfiinţa publicaţii.
4.	Nici o publicaţie nu poate fi suprimată.

10 februarie 2008      					    	              Redactor şef,
              Emilian ANDREI